140 Fidelitas

Inter omnes condiciones, fidelitas potissime laudatur, Prou. 28[:20]: *Fidelis vir multum laudabitur*. Et quia communiter dicitur qualis dominus talis familia, cum secundum Psal. [144:13]: *Fidelis Dominus in omnibus verbis suis*; non vult habere seruum nisi fidelem. In quatuor autem personis summe requiritur fidelitas: in suis, in amicis, in dominis, in sociis.

¶ Fidelitas seruorum ad dominos consistit in ministrando; amicorum ad amicos in amando; dominorum ad seruos in conseruando; sociorum ad socios in adiuuando.

¶ De primo, Dominus non locat seruum ad ministrandum nisi fidelem. Exemplum de Paulo [1] Tim. 1[:12]: *Gratias ago* Deo meo, *qui me fidelem existimavit, ponens in ministerio*. Et talis non vult habere conseruos secum nisi fideles, Col. 4[:7]: *Omnia vobis nota faciet.* Hoc est contra multos dominos qui volunt habere seruos nisi excoriatores et fures, Ysai. 1[:23]: *Principes tui infideles, socii furum*.

Fidelitas serui patet in commissorum sibi bona dispensacione quod faciunt vsurarii, auari, qui tempore necessitatis bursam claudunt. In hoc similes mastiuis qui pleno vente adhuc cadauer reseruant ne aues comedant. Immo eas abigunt, 1 Cor. 4[:2]: *Hic jam queritur inter dispensatores ut fidelis quis inveniatur*. Ac si diceret tam pauci sunt fideles inter tales quod oportet querere si debeant inueniri. Vnde Matt. 24[:45]: *Quis, putas, est fidelis servus, et prudens, quem constituit dominus super familiam.* Sed quomodo dabit triticum qui furfur vendit et paleam negat Christiano quam dat porco, Prou. 20[:6]: *Virum fidelem quis inveniet*? Puto quod si quis fidelis foret in minimo erigeretur ad maius, Luc. 16[:10]: *Qui in minimo fidelis est, et in majori fidelis* erit.

¶ Exemplum de domino qui de seruo fideli facit propositum de preposito balliuum, Luc. 16[:8]. *Euge, serve bone, et fidelis,* etc. [Luc. 19:17].

¶ De secunda fidelitate que est amicorum in diligendo, Neh. 9[:8]: *Invenisti cor ejus fidele coram te*. Christus sicut auis predalis solum requirit cor de preda. Et hic fidelitas consistit in confirmitate voluntatis quando facimus quod scimus Dominum velle.

¶ Exemplum in zelote marito qui probat fidelitatem sponse variis modis, Sap. 3[:9]: *Fideles in dilectione adquiescent illi*. Et vere tenemur esse fideles Christo quia ipse est valde fidelis nobis. Non solum ductu huius vie, sed in morte protegendo nos a demonibus quando omnes amici terreni deficiunt, immo rapiunt, Eccli. 6[:15, 14]: *Amico fideli nulla est comparatio*. Et *amicus fidelis proteccio fortis qui inuenit illum inuenit thesaurum*.

¶ Tercia fidelitas est dominorum in subditos quibus committuntur subditi, sicut ouis pastori, Tob. 10[:6]: *Satis fidelis est* homo iste, *cui* commisimus filium nostrum. Quondam commissi fuerant ouibus lupi, Matt. 10[:16]: *Ecce ego mitto vos sicut oves in medio luporum*. Sed modo committuntur oues lupis, Ezech. 22[:27]: *Principes ejus in medio* eius *quasi lupi predam rapientes*, scilicet, sectando lucra auaricie, Ysai. 1[:23]: *Principes* eius *infideles, socii furum*. Immo vt videtur crude- /f. 42ra/ liores sunt lupis, quia lupi, quamuis mordeant carnem, tamen dimittunt lanam. Nec enim cadauer seuiunt propter hoc dicitur, Soph. 3[:4]: *Viri infideles; sacerdotes ejus* *polluerunt sanctum.* Sed fidelis prelatus ouem morbidam sanat per oracionem non sanciat, Eccli. 15[:10]: *In ore fideli abundabit* sanitas.

Item, famelicum pascit per predicacionem et vtinam non subtrahat refeccionem, Eccli. 37[:26]: *Vir sapiens plebem erudit, et fructus illius fideles*.

Item, populum rectificat per correccionem, Apo. 19[:11]: Ille *qui sedebat super* equum, *vocabatur Fidelis, et Verax*. Sed, heu, quia hodie dici potest illud, Ysai. 1[:21-23]: *Quomodo facta est meretrix civitas fidelis*, etc. vsque *Non iudicant*. Sed vtinam aliquando Deus conuertat manuum suam faciendo de lupis oues, sicut ipse promisit, Ysai. 1[:25-26]: *Convertam manum meam ad te****,*** *et excoquam [ad] puram*, etc., vsque *vrbs fidelis*.

Quarto, exigitur fidelitas sociorum qui debent communicare in lucro et dampno per passionem precedentem et gloriam subsequentem. Qualis fidelitas est inter Christum et bonum Christianum qui non relinquit hominem in certamine.